钦定古今图书集成/明伦汇编/皇极典/第174卷 > 册府元龟 > 《代百官请上尊号第三表》吕温
## 钦定古今图书集成/明伦汇编/皇极典/第174卷 > 册府元龟 > 《代百官请上尊号第三表》吕温

臣某等言：“臣等自管窥天，以凡揆圣，虔奉徽号，罄陈
至诚，而再降谦光，未回宸眷，惭跼罔据，彷徨失图。臣
等诚感诚惧，顿首顿首。臣闻强名曰道，莫体混元之
功；推大于天，岂报生成之德。徒以定物视听，示人津
涯，俾其会归，有所则象。”伏惟皇帝陛下克广睿图，绍
休圣绪，顺考古训，茂宣重光。亭毒以佐天和，震曜以
除人害，性与道合，身为化先，神行六幽，风动九服。求
珠赤水，观妙用于无方；检玉名山，告成功而有日。岂
可过损盛德，不昭鸿休，弃臣子沥血之诚，阻中外倾
首之望？当仁必受，乃曰至公；与物无私，宁嫌在己？安
卑者地，山岳之峻岂惭；好谦者天，日月之光何让？道
贵，传继礼从，宜称邦家之旧典，不可以废；天人之合
应，不可以违。臣等谬服官常，亲承至化，一披肝胆，三
黩宸严，陨越为期，俯伏俟命。寔望陛下随时立教，以
欲从人，游神于不宰之乡，屈己于有名之域，润色大
宝，发挥皇猷，古今一时，天下幸甚。无任恳迫屏营之
至，谨奉表陈请以闻。